กองทุนภัยพิบัติจำกัดความเสี่ยงเอกชน
คปภ.เผยธุรกิจประกันภัยเชื่อมั่นรัฐบาลบริษัทประกันภัยขอรับเสี่ยงภัยไว้เองเพิ่มขึ้น
5 พ.ค. 2555

คปภ.เผยธุรกิจประกันภัยเชื่อมั่นรัฐบาลบริษัทประกันภัยขอรับเสี่ยงภัยไว้เองเพิ่มขึ้น 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) ในฐานะประธานคณะอนุกรรมการด้านประกันภัย (คณะอนุกรรมการฯ) เปิดเผยว่า ขณะนี้อัตราเบี้ยประกันภัยอยู่ระหว่าง 35% สำหรับพื้นที่เสี่ยงและประมาณ 12% สำหรับพื้นที่นอกความเสี่ยงภัยพิบัติ โดยมีกองทุนส่งเสริมการประกันภัยพิบัติ (กองทุนฯ) เป็นตัวขับเคลื่อนให้อัตราเบี้ยประกันภัยของตลาดลดลง
ทั้งนี้ คณะอนุกรรมการด้านการประกันภัย มีมติเห็นชอบให้กำหนดสัดส่วนการรับความเสี่ยงภัยไว้เองของบริษัทประกันภัยที่เข้าร่วมโครงการกองทุนภัยพิบัติ ให้รับความเสี่ยงภัยไว้เองของบริษัทขั้นต่ำ 1% สำหรับกรณีจำนวนเงินทุนประกันภัยไม่เกิน 300 ล้านบาท และขั้นต่ำ 0.5% สำหรับกรณีจำนวนเงินทุนประกันภัยเกิน 300 ล้านบาท
นายประเวช กล่าวว่า มีบริษัทประกันภัยหลายบริษัทแสดงความสนใจที่จะรับความเสี่ยงภัยไว้เองสูงขึ้นกว่าที่กำหนดไว้ อาทิ การกำหนดให้บริษัทประกันภัยสามารถรับความเสี่ยงภัยไว้เอง สำหรับบ้านอยู่อาศัยได้สูงสุดถึง 95% และสำหรับธุรกิจเอสเอ็มอีและอุตสาหกรรมได้สูงสุดถึง 25% 
นอกจากนี้ ให้ขยายความคุ้มครองให้แก่ภาคอุตสาหกรรมในวงเงินการจำกัดความรับผิดสูงขึ้นถึง 50% จากที่กำหนดไว้เดิมที่ 30% เพื่อตอบสนองความต้องการของกลุ่มอุตสาหกรรมรายใหญ่ โดยจะมีการวางกรอบหลักเกณฑ์ที่ชัดเจนไว้ เช่น จะพิจารณาเฉพาะกรณีที่มีจำนวนเงินเอาประกันภัยตั้งแต่ 5,000 ล้านบาทขึ้นไปต่อสถานที่เอาประกันภัย และต้องมีมาตรการบริหารความเสี่ยงที่ดี โดยคณะอนุกรรมการฯ จะพิจารณาเป็นรายๆ ไป 
เลขาธิการ คปภ.กล่าวเพิ่มเติมว่า ได้มอบหมายให้สมาคมประกันวินาศภัยสอบถามบริษัทสมาชิกที่เข้าร่วมโครงการถึงความต้องการในการรับเสี่ยงภัยไว้เองสูงกว่าที่กองทุนฯ กำหนด โดยจะต้องพร้อมรับประกันภัยทุกกรณีในอัตราเบี้ยประกันภัยที่เท่ากัน กองทุนส่งเสริมการประกันภัยพิบัติ มุ่งหวังให้ประชาชนและผู้ประกอบการได้รับประโยชน์มากที่สุดสำหรับการรณรงค์ประชาสัมพันธ์และเผยแพร่ความชัดเจนต่อสาธารณชนในวงกว้างทั้งในส่วนกลางและภูมิภาคเป็นสิ่งที่กำลังวางแผนดำเนินการเพื่อให้สาธารณชนมีความมั่นใจและเชื่อมั่นในกลไกการรับและถ่ายโอนความเสี่ยงของอุตสาหกรรมประกันภัยในระบบเศรษฐกิจของประเทศ